《杨高士听弹琴》
宋代·姚舜陟

我来请雨谒龙公，日脚已敛云冲融。
解衣盘礴暂小憩，清谈对冲两相翁。
霏霏锯屑引意静，爇鼎忽闻弹丝桐。
少年水师貌颇古，十指捲袖如剥葱。
初为宫声变羽调，雅澹更觉神雍容。
是时昼晷屋角转，汹涌万木鸣西风。
吹蝉得志竞清啸，恍异人境如天宫。
兹山颇疑洞府外，地有奇石皆玲珑。
是何美韵惬振玉，意欲直造无何中。
尘埃自叹百僚底，谁谓一日欣遭逢。
更须霖雨起焦旱，兹游可记传无穷。

作者简介：姚舜陟，光宗绍熙元年（一一九○）为江阴军签判（清光绪《江阴县志》卷一一）。今录诗二首。